Marissa Anita

Marissa Anita (lahèr 29 Maret 1983) èngghi panèka sorang pameran, jurnalis, bân prèsènter Indonèsia. Dhalem kaodi'ân awwâlla, Marissa aropa'aghi potrè dâri sorang èbhu asoko Minangkabau, sarta rama atoronan Jhâbâ bân Tionghoa. Marissa ngalèbadhi masa kènnè'na kalabân allè-ngallè kottha amarghâ lalakon kaduwâ orèng towana. Marissa aropa'aghi ana' tengnga bân babine' sèttong-sèttongnga, manabi kakak bân alè'na Marissa èngghi panèka lakè'.

Marissa akiprah è Metro TV molaè taon 2008 kalabân adhâddhi rèporter lapangan salama tello taon. È taon 2011, salèrana ollè kasempadhân ka'angghuy aliput Fèstival Film Cannes è Paris, Prancis asareng para jurnalis laènna dâri pan-bârâmpan naghârâ. Molaè bulân Mèi 2013 kantos Juni 2019, Marissa allè dâri Metro TV bân adhâddhi pambâkto acara Indonesia Morning Show sarta acara bhârita laènna è stasiun tèlèvisi swasta NET. Molaè 2020, salèrana aghâbung dhalem kanal digital kaghunganna Najwa Shihab, Narasi TV sarta stasiun tèlèvisi kaghunganna Telkom Indonèsia, SEA Today, ngibâaghi program SEA Morning Show sè èssèna korang lebbi padhâ sarèng Indonesia Morning Show, namong abhâsa Inggris.

Jhu-jhâu sabellunna adhâddhi sorang jurnalis, Marissa ampon adhâddhi pamaèn tèater molaè 2005. Salèrana biyasa tampil dhalem drama abhâsa Inggris asareng komunitas tèater sè jhughân abhâsa Inggris, The Jakarta Players è Jakarta. È bulân Mèi 2013, Marissa aperan minangka Padusi dhalem pamèntasan tèater Padusi, sè ngangka' carèta lagènda babine' è Soko Minangkabau. Karya sè èsutradaraè Rama Soeprapto gâpanèka èpèntasaghi è Tèater Jakarta, Taman Ismail Marzuki, Jakarta.

È taon 2014, Marissa alibat dhalem film Selamat Pagi, Malam gâbhâyânna Lucky Kuswandi. Marissa aperan minangka Naomi, mahasiswa senni lulusan New York, Amèrika Serikat sè abâli ka Jakarta bân kaèlangngan idèntitas aslina minangka sosialita. È taon 2015, Marissa amaèn dhalem film ara'anna Rako Prijanto sè ajudul 3 Nafas Likas.

 Sombher